**Ikgadējais pārskats par Alūksnes novada pašvaldībai piederošām kapitālsabiedrībām un kapitāla daļām**

Sagatavots atbilstoši Publiskas personas kapitāla daļu un

kapitālsabiedrību pārvaldības likuma 36.panta 11.punktam

**Satura rādītājs**

1. Ievads
2. Alūksnes novada pašvaldības kapitālsabiedrību un kapitāla daļu pārvaldība;
3. Alūksnes novada pašvaldības līdzdalības kapitālsabiedrībās izvērtējums un vispārējais stratēģiskais mērķis;
4. Kapitālsabiedrību darbības rezultāti 2020.gadā;
5. Dividenžu politika un 2020.gadā pašvaldības budžetā iemaksātās dividendes;
6. Notikušie valdes locekļu nominācijas procesi;
7. Informācijas atklātība kapitālsabiedrībās;
8. Kapitālsabiedrību darbības finanšu rādītāji.
9. **Ievads**

Alūksnes novada pašvaldībai, turpmāk – Pašvaldība, kapitāla daļas pieder šādās kapitālsabiedrībās:

SIA “Alūksnes enerģija” – 100% (līdz 20.05.2020. AS “Simone”),

SIA “Rūpe” – 100%,

SIA “Alūksnes nami” - 100%,

SIA “Alūksnes slimnīca” - 81,91886%,

SIA “ AP Kaudzītes”- 28,226% kapitāla daļas,

SIA “Alūksnes primārās veselības aprūpes centrs” - 10,01618% kapitāla daļas,

SIA “Gulbenes – Alūksnes bānītis” – 4,54545%

1. **Alūksnes novada pašvaldības kapitālsabiedrību un kapitāla daļu pārvaldība**

 Pašvaldība sev piederošo kapitāla daļu kapitālsabiedrībās pārvaldību realize atbilstoši Publiskas personas kapitāla daļu un kapitālsabiedrību pārvaldības likuma un uz tā pamata izdoto Ministru kabineta noteikumu un Pašvaldības domes lēmumu prasībām.

Saskaņā ar Publiskas personas kapitāla daļu un kapitālsabiedrības likuma 14.panta pirmo daļu (redakcijā, kas stājās spēkā 01.01.2020.) pašvaldības kapitāla daļu turētāja pārstāvis ir Pašvaldības izpilddirektors.

Pamatojoties uz Pašvaldības izpilddirektora 15.06.2020. rīkojumu Nr. ANP/1-6/20/182 “Par pašvaldības kapitāla daļu turētāja lēmumu pieņemšanas tiesību nodošanu”, ar 01.07.2020. pašvaldības kapitāla daļu turētāja lēmumu pieņemšanas tiesības nodotas Pašvaldības Īpašumu nodaļas vadītājam Ingum Berkulim.

Ar Alūksnes novada domes 28.01.2020. lēmumu Nr. 7 apstiprināti noteikumi Nr. 1/2020 “Par Alūksnes novada pašvaldības kapitāla daļu pārvaldību”.

1. **Alūksnes novada pašvaldības līdzdalība kapitālsabiedrībās izvērtējums un vispārējais stratēģiskais mērķis**

Likuma “Par pašvaldībām” 14.panta pirmās daļas 1.punktā ir noteikts, ka pašvaldībām, pildot savas funkcijas likumā noteiktajā kārtībā, ir tiesības veidot pašvaldību iestādes, dibināt biedrības vai nodibinājumus, kapitālsabiedrības, kā arī ieguldīt savus līdzekļus kapitālsabiedrībās.

Publiskas personas kapitāla daļu un kapitālsabiedrību pārvaldības likuma 4.panta pirmajā daļā ir noteikts, ka publiska persona drīkst iegūt un saglabāt līdzdalību kapitālsabiedrībā atbilstoši Valsts pārvaldes iekārtas likuma 88.pantam.

Valsts pārvaldes iekārtas likuma 88.panta pirmajā daļā ir noteikts, ka ciktāl likumā nav noteikts citādi, publiska persona savu funkciju efektīvai izpildei var dibināt kapitālsabiedrību vai iegūt līdzdalību esošā kapitālsabiedrībā, ja īstenojas viens no šādiem nosacījumiem:

1) tiek novērsta tirgus nepilnība – situācija, kad tirgus nav spējīgs nodrošināt sabiedrības interešu īstenošanu attiecīgajā jomā;

2) publiskas personas kapitālsabiedrības vai publisku personu kontrolētas kapitālsabiedrības darbības rezultātā tiek radītas preces vai pakalpojumi, kas ir stratēģiski svarīgi valsts vai pašvaldības administratīvās teritorijas attīstībai vai valsts drošībai;

3) tiek pārvaldīti tādi īpašumi, kas ir stratēģiski svarīgi valsts vai pašvaldības administratīvās teritorijas attīstībai vai valsts drošībai.

Publiskas personas kapitālsabiedrībām un publiski privātām kapitālsabiedrībām, kurās Alūksnes novada pašvaldībai ir līdzdalība, nav līdzdalības citās kapitālsabiedrībās.

Ar 26.11.2020. Alūksnes novada domes lēmumiem saglabāta pašvaldības tiešā līdzdalība: SIA “Alūksnes enerģija”, SIA “Rūpe”, SIA “Alūksnes slimnīca”, SIA “Alūksnes primārās veselības aprūpes centrs”

29.04.2021. Alūksnes novada dome lēma saglabāt pašvaldības līdzdalību SIA “Alūksnes nami” un SIA “Gulbenes – Alūksnes bānītis”.

 SIA “Alūksnes enerģija” vispārējais stratēģiskais mērķis ir nodrošināt kvalitatīvu, drošu un nepārtrauktu siltumapgādes pakalpojumu Alūksnes novada Alūksnes pilsētā un Alūksnes novada Mālupes un Jaunlaicenes pagastos.

SIA “Rūpe” vispārējais stratēģiskais mērķis ir nodrošināt Alūksnes novada iedzīvotājus ar komunālajiem pakalpojumiem (ūdensapgāde un kanalizācija; notekūdeņu savākšana, novadīšana un attīrīšana) atbilstoši valdības un pašvaldības apstiprinātajai politikai.

 SIA “Alūksnes nami” vispārējais stratēģiskais mērķis ir nodrošināt normatīvo aktu prasībām atbilstošu Alūksnes novada pašvaldības dzīvojamā fonda pārvaldīšanu un uzturēšanu.

SIA “Alūksnes slimnīca” vispārējais stratēģiskais mērķis ir kvalitatīvas veselības aprūpes pakalpojumu pieejamības nodrošināšana Alūksnes novada administratīvajā teritorijā.

SIA “Alūksnes primārās veselības aprūpes centrs” vispārējais stratēģiskais mērķis - kvalitatīvas veselības aprūpes pakalpojumu pieejamības nodrošināšana Alūksnes novada administratīvajā teritorijā.

SIA “Gulbenes- Alūksnes bānītis” vispārējais stratēģiskais mērķis ir nodrošināt drošus un kvalitatīvus regulāros pasažieru pārvadājumus pa dzelzceļu, šaursliežu dzelzceļa līnijā Gulbene – Alūksne, pilnveidot un attīstīt tūrisma pārvadājumus, tūrisma infrastruktūru un sniegto pakalpojumu klāstu, tādējādi veicinot Alūksnes novada atpazīstamību, nodrošināt kultūrvēsturiskā un industriālā mantojuma saglabāšanu.

 .

1. **Kapitālsabiedrību darbības rezultāti 2020.gadā**

**SIA “Alūksnes enerģija”,** turpmāk – Sabiedrība, 2020.gadu noslēdza ar peļņu 229 EUR apmērā. Peļņa ar dalībnieku sapulces lēmumu novirzīta kapitālsabiedrības iepriekšējo gadu zaudējumu (-58 673 EUR) segšanai.

Sabiedrības darbība 2020.gadā:

* izbūvētas siltumtrases ~ 200-300 m;
* pieslēgti jauni objekti ~ 1000 kv.m apkurināmā platība;
* saistībā ar silto ziemu ir samazinājies saražotās un pārdotās enerģijas apjoms;
* renovēta administrācijas ēka;
* sākta biznesa pārvaldības sistēmas ieviešana atbilstoši ISO standartam;
* izstrādāta un ieviesta biznesa pārvaldības sistēma, procesu digitalizācijai un monitoringam, kas ļauj tiešsaistē sekot līdz gan ražošanas efektivitātei, gan izdevumiem;
* valdes loceklis sadarbībā ar LIAA ir pabeidzis mācības Rīgas biznesa skolā inovāciju vadību;

Vidējais nodarbināto skaits Sabiedrībā 2020.gadā - 16. Pārskata gada beigās sabiedrības īstermiņa saistības nepārsniedz sabiedrības īstermiņa aktīvus. Sabiedrības vadība uzskata, ka tā spēj nodrošināt savu saimniecisko darbību, finansiālais atbalsts nav nepieciešams.

Sabiedrības vidēja termiņa darbības stratēģijā 2020.-2022.gadam 2020.gadam izvirzītie sasniedzamie rezultatīvie rādītāji sasniegti pilnībā.

Izvirzītie finanšu mērķi 2020.gadā netika sasniegti, ko, kā norādīja valdes loceklis, ietekmēja siltā apkures sezona.

Dalībnieku sapulce novērtēja, ka SIA “Alūksnes enerģija” darbība 2020.gadā virzīta uz sabiedrības attīstības nodrošināšanu atbilstoši vidēja termiņa darbības stratēģijai un izvirzīto finanšu mērķu nesasniegšana nerada riskus sabiedrības finanšu stabilitātei.

**SIA “Rūpe”** ir 100% Alūksnes novada pašvaldības kapitālsabiedrība. Pamatkapitāla apmērs uz šo brīdi ir 4 071 878 EUR.

Ar Alūksnes novada domes 26.11.2020. lēmumu saglabāta Alūksnes novada pašvaldības tiešā līdzdalība SIA “Rūpe”, noteikts, ka sabiedrības vispārējais stratēģiskais mērķis ir nodrošināt Alūksnes novada iedzīvotājus ar komunālajiem pakalpojumiem (ūdensapgāde un kanalizācija; notekūdeņu savākšana, novadīšana un attīrīšana) atbilstoši valdības un pašvaldības apstiprinātajai politikai. Atbilstoši Konkurences padomes atzinumam, dome lēma veikt papildus izvērtējumu un atkārtoti konsultēties ar Konkurences padomi un komersantu nevalstiskajām organizācijām attiecībā uz sabiedrības papildus pakalpojumiem (BIO tualešu noma, ūdensvada un kanalizācijas pievadu izbūve, ūdensvada un kanalizācijas remonts, ūdens skaitītāju uzstādīšana un plombēšana).

27.05.2021. dome atbilstoši Konkurences padomes atzinumam, lēma noteikt, ka sabiedrībai, turpinot sniegt papildus pakalpojumus, regulāri jāveic ietekmes uz konkurenci izvērtējums.

23.04.2021. Dalībnieku sapulce apstiprināja sabiedrības 2020.gada pārskatu. Kapitālsabiedrība 2020.gadu noslēdza ar zaudējumiem 96 647 EUR apmērā. Zaudējumi saistīti ar to, ka tarifs neatbilst faktiskajām izmaksām. Pēc valdes locekļa skaidrojuma, izmaksu pieaugums saistīts ar sabiedrības darbības teritorijas paplašināšanu, pagastu pārņemšanu, piegādātāju cenu un tarifu pieaugumu, kā arī palielinās pamatlīdzekļu nolietojums atbilstoši investīciju apjoma tīklu paplašināšanā, kā arī sabiedrības kapitāla daļu turētāja ieguldījumiem pamatkapitālā.

Sabiedrības darbība 2020.gadā:

* izbūvēti kanalizācijas spiedvadi, ūdensvada pievadi, ūdensvadi;
* noslēgti 72 līgumi par jauniem pieslēgumiem ūdensapgādes un kanalizācijas pakalpojumu sniegšanā;
* novērstas 43 maģistrālo ūdensvada un kanalizācijas tīkla avārijas un 30 avārijas atzaros pie klientiem;
* izsniegti tehniskie noteikumi, saskaņoti būvprojekti un topogrāfijas, izsniegtas rakšanas atļaujas;
* turpinās decentralizēto kanalizācijas sistēmu reģistra izveide un uzturēšana;
* izgatavots un izplatīts buklets “Decentralizētas kanalizācijas sistēmas reģistrēšana Alūksnes novadā”;
* vidējais nodarbināto skaits - 30;
* ieņēmumi no ūdensapgādes un notekūdeņu pakalpojumiem 2020.gadā palielinājušies;
* sabiedrība ir spējīga tikt gala ar savām īstermiņa saistībām;
* sabiedrības faktisko saistību īpatsvars ir neliels un tā ir spējīga savlaicīgi norēķināties ar kreditoriem;
* rentabilitātes rādītāji salīdzinājumā ar 2019.gadu pasliktinājušies;
* rentabilitātes uzlabošanai sabiedrība plāno 2021.gadā izstrādāt jaunu tarifa projektu, uz kā nepieciešamību norādījusi arī Sabiedrisko pakalpojumu regulēšanas komisija.

Stratēģijā 2020.-2022.gadam norādītie nefinanšu mērķi sasniegti daļēji, jo dažās aktivitātēs mērķu sasniegšanai izpildes termiņš bija norādīts 2020.-2021.gads vai 2020.-2022.gads, līdz ar ko šo mērķu sasniegšana ir procesā vai pārcelta uz 2021.gadu.

Stratēģijā izvirzītie finanšu mērķi 2020.gadam sasniegti daļēji. Sabiedrība 2020.gadu noslēgusi ar zaudējumiem. Pēc valdes locekļa skaidrojuma, zaudējumi saistīti ar to, ka pašreizējais tarifs nesedz izmaksas.

Projektu ietvaros izbūvētos ūdensapgādes un kanalizācijas tīklus, dome lēmusi atsavināt, kā atsavināšana veidu nosakot mantisko ieguldījumu sabiedrības pamatkapitālā, palielinot to par eksperta veiktā novērtējuma summu, tādējādi 30.07.2020. SIA “Rūpe” pamatkapitāls palielināts par 26 310 EUR, 30.11.2020. par 70 700 EUR, 23.03.2021. par 108 400 EUR.

Dalībnieku sapulce novērtējot, SIA “Rūpe” darbību, nolēma uzdot sabiedrības valdes loceklim uzlabot finanšu situāciju, izstrādājot jaunu ūdenssaimniecības pakalpojuma tarifu un atbilstoši Regulatora aicinājumam iesniegto to Regulatorā līdz 01.09.2021. Lai pilnvērtīgi izvērtētu nefinanšu mērķu sasniegšanu, uzdots katram gadam norādīt izvirzāmos sasniedzamos rezultatīvos rādītājus.

SIA “Rūpe” 10.09.2021. Regulatorā iesniedza ūdenssaimniecības pakalpojumu tarifa projektu, kas varētu stāties spēkā ar 01.03.2022.

**SIA “Alūksnes nami”** 100% Alūksnes novada pašvaldības kapitālsabiedrība. Pamatkapitāla apmērs 138 759 EUR.

15.04.2021. dalībnieku sapulce apstiprināja sabiedrības gada pārskatu. 2020.gadu Kapitālsabiedrība noslēgusi ar zaudējumiem 29 282 EUR apmērā.

29.04.2021. ar Alūksnes novada domes lēmumu saglabāta pašvaldības tiešā līdzdalība SIA “Alūksnes nami”, noteikts vispārējais stratēģiskais mērķis - nodrošināt normatīvo aktu prasībām atbilstošu Alūksnes novada pašvaldības dzīvojamā fonda pārvaldīšanu un uzturēšanu. Ņemot vērā Konkurences padomes atzinumu, nolemts uzdot atturēties sabiedrībai no turpmākās papildu pakalpojumu (ēku būvniecība, inženierbūvniecība, specializētie būvdarbi, uzglabāšanas un transporta palīgdarbības, operācijas ar nekustamo īpašumu, ēku uzturēšanas un ainavu arhitektu pakalpojumi, santehniķa, elektriķa, namdara un citi pakalpojumi, kosmētiskā remonta darbi) sniegšanas citām fiziskām un juridiskām personām, ja tie tiek sniegti ārpus pamatdarbības ietvariem.

Sabiedrības darbība 2020.gadā:

* pabeigta vienkāršotā renovācija un energoefektivitātes paaugstināšanas pasākumi daudzdzīvokļu dzīvojamā mājā Helēnas ielā 43, Alūksnē;
* uzsākta vienkāršotās renovācijas projekta realizācija daudzdzīvokļu dzīvojamā mājā Dārza ielā 25, Alūksnē;
* sabiedrības neto apgrozījums, salīdzinot ar 2019.gadu ir palielinājies;
* vidējais nodarbināto skaits - 32.

Sabiedrības izvirzītie rezultatīvie rādītāji 2020.gadā sasniegti daļēji. Mērķu nesasniegšana saistīta, ar COVID-19 ierobežojumiem.

Sabiedrības stratēģijā izvirzītie finanšu mērķi 2020.gadam nav sasniegti. Sabiedrība 2020.gadu noslēgusi ar zaudējumiem.

Lai apzinātu dzīvokļu īpašnieku viedokli par dzīvojamo māju pārvaldīšanas un apsaimniekošanas pakalpojumu kvalitāti, efektivitāti un pieejamību, pašvaldība veica aptauju.

Dalībnieku sapulce novērtējot, SIA “Alūksnes nami” darbību, nolēma uzdot sabiedrības valdes loceklim uzlabot finanšu situāciju, realizējot uzsāktos un plānotos pārmaiņu procesus, izvērtēt dzīvokļu īpašnieku apmierinātības aptaujas rezultātus, nodrošinot normatīvo aktu prasību ievērošanu dzīvojamo māju pārvaldīšanā un veicināt iedzīvotāju apmierinātību ar sniegtajiem pakalpojumiem.

**SIA “Alūksnes slimnīca”** Alūksnes novada pašvaldībai pieder 81,91886% kapitāla daļas jeb 1 206 637 daļas no pamatkapitāla. Sabiedrības pamatkapitāls ir 1 472 966 EUR.

16.04.2021. dalībnieku sapulce apstiprināja Sabiedrības 2020.gada pārskatu. Sabiedrība 2020.gadu noslēdza ar peļņu 109 EUR apmērā. Lēmums par peļņas izlietošanu nav pieņemts, jo jaunā stratēģija ir izvērtēšanas procesā.

Ar Alūksnes novada domes 26.11.2020. lēmumu saglabāta Alūksnes novada pašvaldības tiešā līdzdalība SIA “Alūksnes slimnīca”, noteikts, ka sabiedrības vispārējais stratēģiskais mērķis ir kvalitatīvas veselības aprūpes pakalpojumu pieejamības nodrošināšana Alūksnes novada administratīvajā teritorijā.

Sabiedrībai 2020.gads pagājis COVID-19 “zīmē” un darbība tika vērsta uz tālāko slimnīcas darbību līdzšinējā statusā un medicīnas iekārtu atjaunošanu.

**SIA “Alūksnes primārās veselības aprūpes centrs”** Alūksnes novada pašvaldībai pieder 10.01618% kapitāla daļas jeb 681 daļas no pamatkapitāla. Sabiedrības pamatkapitāls ir 6799 EUR.

03.06.2021. dalībnieku sapulce apstiprināja sabiedrības 2020.gada pārskatu. Sabiedrība 2020.gadu noslēdza ar zaudējumiem 2 658 EUR apmērā.

26.11.2020. ar Alūksnes novada domes lēmumu saglabāta pašvaldības tiešā līdzdalība SIA “Alūksnes primārās veselības aprūpes centrs”, noteikts vispārējais stratēģiskais mērķis - kvalitatīvas veselības aprūpes pakalpojumu pieejamības nodrošināšana Alūksnes novada administratīvajā teritorijā.

Kapitālsabiedrības stratēģiskie mērķi – infrastruktūras kvalitātes uzlabošana; informāciju tehnoloģiju papildināšana/atjaunošana; medicīnas iekārtu iegāde un atjaunošana.

202.gadā sasniegti izvirzītie infrastruktūras uzturēšanas mērķi, daļēji sasniegti - pakalpojumu apjoma mērķi. Finanšu mērķis pozīcijā – pārskata perioda peļņa vai zaudējumi nav sasniegts, jo sabiedrība 2020.gadu noslēgusi ar zaudējumiem.

**SIA “Gulbenes – Alūksnes bānītis”** Alūksnes novada pašvaldībai pieder 4.54545% kapitāla daļas jeb 2 daļas no pamatkapitāla. Sabiedrības pamatkapitāls ir 6600 EUR.

Ar 29.04.2021. Alūksnes novada domes lēmumu saglabāta pašvaldības tiešā līdzdalība SIA “Gulbenes – Alūksnes bānītis”, noteikts vispārējais stratēģiskais mērķis - nodrošināt drošus un kvalitatīvus regulāros pasažieru pārvadājumus pa dzelzceļu, šaursliežu dzelzceļa līnijā Gulbene – Alūksne, pilnveidot un attīstīt tūrisma pārvadājumus, tūrisma infrastruktūru un sniegto pakalpojumu klāstu, tādējādi veicinot Alūksnes novada atpazīstamību, nodrošināt kultūrvēsturiskā un industriālā mantojuma saglabāšanu.

30.04.2021.dalībnieku sapulce apstiprināja sabiedrības 2020.gada pārskatu. Sabiedrība 2020.gadu noslēdza ar peļņu 81 181 EUR apmērā. Tika nolemts, saskaņā ar stratēģiju. peļņu ieguldīt valdījumā un īpašumā esošās infrastruktūras atjaunošanā un uzlabošanā.

2020.gadam izvirzītie mērķi izpildīti daļēji, nav sasniegts izvirzītais mērķis – papardes atpūtas zonas uzlabošana.

**SIA “ AP Kaudzītes”** Alūksnes novada pašvaldībai pieder 28,226% kapitāla daļas jeb 7144 daļas.Sabiedrības pamatkapitāls ir 708 680 EUR.

Ar 25.07.2019. Alūksnes novada domes lēmumu Nr. 233 “Par Alūksnes novada pašvaldības kapitāla daļām SIA “AP Kaudzītes” nolemts izbeigt Pašvaldības līdzdalību SIA “AP Kaudzītes”, pārdodot Pašvaldības kapitāla daļas. 2021.gada 16.februārī pulksten 14.00 Dārza ielā 11, Alūksnē, Alūksnes novadā izziņotā sabiedrības ar ierobežotu atbildību “AP Kaudzītes” Alūksnes novada pašvaldības kapitāla daļu pārdošanas otrā kārta – atklāta mutiska izsole ar augšupejošu soli, atzīta par nenotikušu, jo nepieteicās neviens dalībnieks.

15.04.2021. dalībnieku sapulce apstiprināja Sabiedrības 2020.gada pārskatu. Sabiedrība 2020.gadu noslēdza ar peļņu 46 689 EUR apmērā.

1. **Dividenžu politika un 2020.gadā pašvaldības budžetā iemaksātās dividendes**

 Publiskas personas kapitāla daļu un kapitālsabiedrību pārvaldības likuma 35.panta pirmajā daļā noteikts, ka atvasinātas publiskas personas augstākā lēmējinstitūcija reglamentē kārtību, kādā nosakāma dividendēs izmaksājamā peļņas daļa kapitālsabiedrībā, kurā atvasinātai publiskai personai ir izšķirošā ietekme.

Ar Alūksnes novada domes 28.01.2021. lēmumu Nr. 12 izdarīti grozījumi noteikumos Nr. 1/2020 “Par Alūksnes novada pašvaldības kapitāla daļu pārvaldību”, iekļaujot nodaļu “Dividendēs izmaksājamās peļņas daļas noteikšanas kārtība”.

2020.gadā kapitālsabiedrības Pašvaldībai nav izmaksājušas dividendes.

1. **Notikušie valdes locekļu nominācijas procesi**

2020.gadā nav notikuši valdes locekļu nominācijas procesi.

2021.gadā SIA “Alūksnes nami” valdes locekļa nominācijas procesa rezultātā par SIA “Alūksnes nami” valdes locekli virzīts Mārtiņš Kaļva. Ar Dalībnieku sapulces 02.07.2021. lēmumu par SIA “Alūksnes nami” valdes locekli uz pieciem gadiem, pilnvaru sākuma datumu nosakot 05.07.2021., ievēlēts Mārtiņš Kaļva.

1. **Informācijas atklātība kapitālsabiedrībās**

Publiskas personas kapitāla daļu un kapitālsabiedrību pārvaldības likuma 36.pantās noteic, ka atvasināta publiska persona nodrošina, ka tās mājaslapā internetā tiek publiskota aktuāla informācija par kapitālsabiedrībām, kurās tai ir līdzdalība, kā arī nosaka publiskojamās informācijas apjomu, savukārt 58.pants noteic kāda informācija publiskojama kapitālsabiedrību mājas lapās. Kapitālsabiedrības daļēji izpildījušas noteiktās informācijas publiskošanas prasības.

Alūksnes novada pašvaldība <https://aluksne.lv/index.php/pasvaldiba/kapitalsabiedribas/>

SIA “Alūksnes enerģija” <https://aluksnesenergija.lv/publiskojama-informacija/>

SIA “Rūpe” <https://www.rupe.lv/lv/page/18>

SIA “Alūksnes nami” <https://www.aluksnesnami.lv/lv/show-page/9/informacija-par-kapitalsabiedribu>

SIA „Alūksnes slimnīca” <http://www.aluksnesslimnica.lv/par-mums/informacija-par-kapitalsabiedribu.html>

SIA “AP Kaudzītes” <https://www.kaudzites.lv/par-mums/publiskojama-informacija/>

1. **Kapitālsabiedrību darbības finanšu rādītāji**

Ar kapitālsabiedrību darbības būtiskākajiem finanšu rādītājiem, ieguldītajiem resursiem un to atdevi 2020.gadā var iepazīties Alūksnes novada pašvaldības mājas lapas <https://aluksne.lv/index.php/pasvaldiba/kapitalsabiedribas/informacija-par-kapitalsabiedribam-kuras-aluksnes-novada-pasvaldibai-ir-lidzdaliba/> sadaļā gada pārskati, vai katras pašvaldības mājas lapas sadaļā publiskojamā informācija.